ફિલ્મમેકિંગનો એક શાશ્વત નિયમ છે, બોલ-બોલ ન કરો; તમારી પાસે કૅમેરા છે તો બતાવીને બતાડો. ‘રૉય’ના ફસ્ર્ટટાઇમ રાઇટર-ડિરેક્ટર વિક્રમજિત સિંહને આ વાતની ખબર જ લાગતી નથી. એટલે તેમણે જાણે કોઈ રેડિયો નાટક જોતા હોઈએ એવી બોલ-બોલ કર્યા કરતાં પાત્રોવાળી ફિલ્મ બનાવી કાઢી છે. રણબીર કપૂર આંતરરાષ્ટ્રીય ચોર છે એવું કહેવાયું છે, પણ આખી ફિલ્મમાં સમ ખાવા પૂરતું એક પાકીટ ચોરતો પણ તેને બતાવ્યો નથી. એટલે જ બિચારાએ દર બીજા સંવાદે ચોખવટ કરતા રહેવું પડે છે કે મૈં ચોર હૂં, ચોર. એક સ્માર્ટ ચોરમાં હોવી જોઈએ એવી શાર્પનેસ તેના પાત્રમાં ક્યાંય દેખાતી નથી. એને બદલે તે નોકરીની તલાશમાં રખડીને થાકેલા બેરોજગાર યુવાન જેવો વધારે લાગે છે.